
                                   Anexa nr.1
          la Hotărîrea Guvernului nr.______

                                                                                             din _____________2010

Programul de pregătire a sportivilor din Republica Moldova pentru participare la ediţia a XXX-a Jocurilor Olimpice de vară şi la ediţia a XIV- a a Jocurilor Paralimpice, anul 2012, or. Londra (Marea Britanie)

I. Introducere

Rezultatele Jocurilor Olimpice din anii 2004, 2008, evaluarea experienţei acumulate în sportul de performanţă, tendinţele contemporane de dezvoltare a sportului mondial demonstrează că în Republica Moldova există premisele necesare  pentru participarea cu succes a sportivilor la Jocurile Olimpice de vară din 2012, or. Londra (Marea Britanie).

În ultimele două cicluri olimpice, la 4-6 ramuri sportive incluse în  Programul Jocurilor Olimpice de vară, sportivii moldoveni au demonstrat rezultate promiţătoare.

La ediţia a XXIX-a a Jocurilor Olimpice de vară din anul 2008, or. Beijing (China), într-o concurenţă foarte aprigă, sportivii moldoveni au obţinut o medalie de bronz la box - Veaceslav Gojan; locul IX la haltere - Alexandru Dudoglo; locul X la lupte libere - Ludmila Cristea; locul XII la atletism - Ion Luchianov; Nicolae Ciobanu - lupte libere şi Ghenadie Lîsoconi - tir. Din numărul total de 204 ţări-participante, Republica Moldova s-a clasat pe locul 81.

Rezultatele obţinute se datorează, în mare măsură, pregătirii centralizate a sportivilor în componenţa loturilor naţionale, cu potenţial uman, ştiinţific şi material acumulat pe parcursul anilor, precum şi susţinerii acordate de stat şi de instituţiile sportive.

Actualmente, în Republica Moldova, cele mai înalte performanţe sunt înregistrate în sporturile cu divizare pe categorii de greutate: box, lupte, haltere. Stabilirea priorităţilor, în orice domeniu, este o problemă complexă şi polivalentă. În cultura fizică şi sport, priorităţile se stabilesc luându-se în considerare realizarea prerogativelor şi a sarcinilor de bază ale sistemului de educaţie fizică şi sport.

Delimitarea priorităţilor nu constă în declararea dezideratelor, a intenţiilor, ci reprezintă o cale optimă, calculată cu precizie, de soluţionare a problemelor, a sarcinilor care ţin de factori ca: potenţialul uman, calificarea specialiştilor necesari, infrastructura sportivă, asigurarea ştiinţifico-metodică şi sursele reale de finanţare.

II. Problemele de bază

În Republica Moldova, nu există sfera de producere a inventarului, utilajului şi echipamentului sportiv specializat de înaltă calitate, ceea ce impune procurarea acestora de peste hotare.
În scopul pregătirii loturilor naţionale pentru Jocurile Olimpice din 2012, a fost elaborat un Program de asigurare metodico-ştiinţifică cu participarea specialiştilor din domeniile sportului, medicinii, fiziologiei, psihologiei şi farmaceuticii sportive, care urmează a fi implementat.

Este necesar a concentra resursele existente în scopul dezvoltării ramurilor de sport care dispun de potenţialul necesar şi de posibilităţi reale de a obţine medalii la campionatele mondiale, europene şi la Jocurile Olimpice.

Prezentul program prevede realizarea pe etape a următoarelor acţiuni de bază privind asigurarea pregătirii sportivilor moldoveni pentru Jocurile Olimpice din vara anului 2012:

a) Ministerul Tineretului şi Sportului va susţine sportivii de performanţă din componenţa loturilor naţionale pe ramuri de sport, va realiza asigurarea tehnico-materială, şi, în măsura posibilităţilor, va soluţiona problemele sociale;

b) cluburile, asociaţiile şi alte structuri sportive îşi vor intensifica  activitatea în perioada pregătirii descentralizate a sportivilor - candidaţi olimpici.

Factorul de bază în pregătirea olimpică este participarea nemijlocită a sportivilor în competiţiile sportive oficiale cu scopul de a obţine, către anul 2012, cote de participare la olimpiadă, ceea ce impune:

· formarea rezervelor duble/triple de sportivi în ramurile de sport, la care se planifică obţinerea punctelor şi medaliilor olimpice, prevăzîndu-se criterii obiective de completare a echipelor naţionale în trei etape:

· includerea în componenţa echipei;

· includerea în echipa de bază;

· includerea în echipa de participare la competiţiile internaţionale;

· aplicarea unui regim intensiv de antrenamente şi eforturi competiţionale, utilizarea mijloacelor şi metodelor moderne în pregătirea sportivilor olimpici, ceea ce va crea condiţiile necesare pentru cucerirea locurilor  premiate la campionatele europene şi mondiale;
· implementarea metodelor avansate de control practico-ştiinţific în pregătirea sportivilor, sporirea capacităţii de muncă  şi de restabilire, controlul antidoping;
· crearea condiţiilor adecvate pentru organizarea procesului instructiv-educativ şi de antrenament la bazele sportive, care urmează a fi asigurate cu inventar şi utilaj modern;
· cooptarea  celor mai buni antrenori, perfecţionarea calităţilor lor profesionale, stimularea materială a antrenorilor şi specialiştilor care activează cu contingentul olimpic;
· elaborarea planurilor şi sarcinilor concrete  pentru loturile naţionale în scopul obţinerii punctelor şi medaliilor la competiţiile internaţionale şi controlul îndeplinirii lor.

III. Contribuţia statului în susţinerea sportului de performanţă şi cadrul normativ de resort
Statul creează condiţii favorabile pentru dezvoltarea sportului de performanţă prin:

· optimizarea reţelei instituţiilor sportive educaţionale, consolidarea bazei tehnico-materiale a acestora în scopul asigurării pregătiri rezervelor olimpice şi a sportului de performanţă;

· modernizarea edificiilor sportive existente şi construirea celor noi, care ar corespunde exigenţelor internaţionale pentru organizarea şi desfăşurarea procesului de instruire, antrenament şi competiţii la diferite ramuri de sport;

· finanţarea adecvată a cercetărilor ştiinţifice, a investigaţilor medico-biologice, asigurarea cu susţinătoare de efort şi vitamine;

· promovarea educaţiei fizice şi sportului, precum şi a Mişcării Olimpice.

3.1.Cadrul normativ de resort
Ministerul Tineretului şi Sportului asigură realizarea politicii de stat în domeniul culturii fizice şi sportului prin:

· finanţarea activităţilor din domeniul culturii fizice şi sportului din bugetul de stat şi bugetele unităţilor administrativ - teritoriale;

· distribuirea mijloacelor financiare către federaţiile sportive naţionale şi instituţiile din subordine în funcţie de performanţele obţinute pe arena naţională şi internaţională;

· susţinerea organizaţilor sportive obşteşti, acordarea dreptului de participare a acestora la realizarea programelor de stat, în special în ramurile de sport olimpice;

· perfecţionarea sistemului de administrare a domeniului culturii fizice şi sportului;

· îmbunătăţirea bazei tehnico-materiale a instituţiilor de învăţămînt, inclusiv a liceelor, a şcolilor şi a cluburilor sportive.

Activitatea Comitetului Naţional Olimpic constă în:

· elaborarea programului de dezvoltare a Mişcării Olimpice în republică şi prezentarea acestuia pentru aprobare Comitetului Internaţional Olimpic, Asociaţiei Comitetelor Olimpice Europene, organelor respective de stat în scopul implementării ulterioare;

· realizarea acţiunilor de promovare şi susţinere a reprezentanţilor Moldovei în organizaţiile sportive internaţionale;

· cofinanţarea programelor de dezvoltare a educaţiei fizice şi sportului, a acţiunilor sportive şi ştiinţifice ce se desfăşoară în ţară;

· acordarea sprijinului federaţilor sportive naţionale privind delegarea specialiştilor pentru participare la concursuri, seminare, simpozioane, congrese şi alte acţiuni internaţionale similare;

· organizarea activităţii de cooptare a sponsorilor şi investitorilor care doresc să aloce mijloace pentru dezvoltarea culturi fizice şi sportului, pregătirea rezervelor olimpice şi a loturilor naţionale pentru participarea la Jocurile Olimpice.

Federaţiile sportive naţionale realizează următoarele acţiuni:

· contribuie la dezvoltarea ramurilor de sport, asigură organizarea şi desfăşurarea competiţiilor, inclusiv a celor internaţionale, pe teritoriul Republicii Moldova;

· poartă responsabilitate pentru pregătirea loturilor naţionale pentru competiţiile internaţionale oficiale;

· sunt responsabile de rezultatele activităţii reprezentanţilor lor în federaţiile, uniunile, asociaţiile internaţionale, apărîndu-le interesele şi asigurînd publicitatea realizărilor sportului moldovenesc.

IV.  Direcţiile principale de asigurare metodico-ştiinţifică a procesului de pregătire a loturilor naţionale pentru ediţia a XXX-a a Jocurilor Olimpice de vară din anul 2012

Ministerul Tineretului şi Sportului, CNO, de comun acord cu federaţiile sportive naţionale, vor elabora un plan managerial care va cuprinde următoarele acţiuni:

· elaborarea conceptului de asigurare metodico-ştiinţifică a pregătirii candidaţilor olimpici;

· selectarea grupului de cercetători, medici, antrenori, psihologi, manageri în vederea asigurării investigaţiilor şi a evaluării rezultatelor sportivilor nominalizaţi;

· selectarea metodelor de diagnosticare şi a criteriilor de evaluare în dependenţă de ramura (proba) sportivă practicată;

· asigurarea controlului antidoping conform cerinţelor WADA; 

· stabilirea sistemului de selectare a sportivilor din lista Lotului Naţional şi de includere în lista candidaţilor olimpici;

· analiza şi corectarea planului de pregătire a sportivilor, candidaţi olimpici;

· implementarea metodelor de diagnosticare pe parcursul desfăşurării cantonamentelor şi competiţiilor, prin examinarea rezultatelor precedente şi curente ale sportivului de performanţă;

· desfăşurarea seminarelor metodico-ştiinţifice pentru antrenorii federaţiilor de profil;

· participarea specialiştilor Centrului de Cercetări Ştiinţifice în domeniul Educaţiei Fizice şi Sportului (CCŞEFS) al USEFS şi ai Centrului sportiv de pregătire a loturilor naţionale (CSPLN) la seminare şi simpozioane internaţionale cu tematica respectivă;

· dotarea laboratorului CSPLN cu aparataj tehnico-informaţional pentru realizarea investigaţiilor motrice, psihomotrice, fizice, funcţionale, biochimice şi psihologice ale candidaţilor olimpici.

Un rol important în pregătirea sportivilor pentru Jocurile Olimpice de vară din 2012 îi revine Centrului Sportiv de pregătire a loturilor naţionale, subordonat Ministerului Sportului şi Tineretului, şi CCŞEFS al USEFS. 

Aceste instituţii vor elabora şi vor asigura un plan concret de selectare, implementare şi utilizare a celor mai performante metode ştiinţifice şi practice, care se aplică în ţările cu tradiţii în domeniu.
Procesul de antrenament reglementat sub toate aspectele include un sistem complex de control şi evidenţa intensificării eforturilor fizice şi psihice în sporturile, care, actualmente, au atins limita posibilităţilor umane.
În acest context, va fi elaborat un proiect ştiinţific privind strategiile de implementare a metodelor de diagnosticare în procesul de antrenament şi competiţional al sportivilor din loturile naţionale ale Republicii Moldova.

În acest proiect vor fi incluse toate compartimentele de control: pedagogic, fiziologic, morfologic, psihologic, biochimic şi hematologic, ceea ce va permite observarea curentă şi pe etape a stării sănătăţii sportivului, pe parcursul întregului ciclu de pregătire.
În scopul administrării calitative şi al prognozării evoluţiei sportivilor moldoveni la Jocurile Olimpice, activitatea colaboratorilor instituţiilor respective urmează a fi redirecţionată spre soluţionarea următoarelor probleme:
· stabilirea volumului optim de antrenamente la fiecare etapă;

· determinarea dinamicii în pregătirea fizică generală şi specială;

· determinarea gradului de sporire a rezultatelor tehnice;
· utilizarea mijloacelor şi metodelor de pregătire care asigură sporirea rezultatelor;

· elaborarea caracteristicilor-model de pregătire a sportivilor în ramurile sportive incluse în Program.

Aspectele metodice ale pregătirii  loturilor naţionale

Pregătirea loturilor naţionale se realizează de către antrenorii principali de lot şi de profesorii-antrenori din instituţiile sportive, în comun cu CSPLN.

Evaluarea stării şi a perspectivelor de dezvoltare a sportului de performanţă presupune realizarea obiectivelor propuse depind  în mare măsură, de superioritatea metodologică asupra concurenţilor. De aceea, perfecţionarea continuă a metodicii de pregătire are o importanţă deosebită, devenind principalul factor de succes.

Generalizarea experienţei naţionale şi internaţionale, a cercetărilor ştiinţifice realizate în domeniul sportului demonstrează că cele mai importante principii metodologice obligatorii în pregătirea loturilor naţionale sunt:

· abordarea obiectivă, conform căreia rezultatul final pronosticat la proba respectivă şi specificul activităţii competiţionale la startul de bază, determină atît conţinutul, cît şi caracterul procesului de pregătire;

· elaborarea procesului de instruire-antrenare la proba concretă urmăreşte realizarea unui rezultat sportiv mai înalt decît cel pronosticat, iar mijloacele şi metodele de pregătire se selectează astfel, încît să asigure depăşirea datelor şi a parametrilor specifici ai activităţii competiţionale separate şi în funcţie de variaţiile structurale şi de conţinut ale pregătirii sportive (rezultate, volum, intensitate etc.);

· aplicarea caracteristicilor-model ale sportivilor de elită care pot servi drept punct de orientare şi pot fi modificate în funcţie de capacităţile individuale ale sportivilor, în scopul realizării unui nivel înalt de pregătire tehnico-tactică, fizică, funcţională, psihologică; 

· sporirea numărului  de exerciţii specializate, inclusiv în condiţii competiţionale, ce se încadrează în volumul general al mijloacelor de antrenament;

· repartizarea raţională a mijloacelor şi metodelor, în funcţie de etapele pregătirii în ciclul anual;

· individualizarea  procesului de antrenament şi de participare în competiţii;

· adaptarea la situaţii extreme de concurenţă sportivă în competiţiile principale prin modelarea condiţiilor şi a parametrilor respectivi de activitate la antrenamente sau competiţii;

· dinamismul sistemului de pregătire, ce presupune o planificare flexibilă, corectarea operativă a programelor în baza cercetărilor permanente şi a evidenţei tendinţelor de dezvoltare a sportului pe plan mondial, a modificării regulilor de competiţie, a calendarului acţiunilor sportive internaţionale etc.;

· selectarea candidaţilor în componenţa loturilor naţionale conform unor criterii unice, ratingurilor, care asigură posibilităţi egale, ţinîndu-se cont de gradul de stabilitate a performanţelor sportive, de gradul de asigurare tehnică şi de dezvoltare a calităţilor fizice.
Tabelul 1
Planificarea evaluării complexe în macrociclul anual

	Tipul de evaluare
	Etapele de pregătire

	
	pregătitoare
	precompetiţională
	competiţională

	
	iniţială
	intermediară
	finală
	intermediară
	finală

	Evaluarea nivelului de dezvoltare fizică generală
	+
	+
	+
	+
	

	Evaluarea nivelului de dezvoltare fizică specială
	+
	
	+
	+
	+

	Evaluarea pregătirii tehnico-tactice
	+
	
	+
	+
	+

	Evaluarea pregătirii funcţionale
	+
	+
	+
	+
	+

	Evaluarea pregătirii psihologice
	+
	
	+
	+
	+

	Evaluarea activităţii competiţionale
	+
	+
	+
	+
	+


        Tabelul 2
Planificarea evaluării curente în  macrociclul anual
	Tipul de evaluare
	Etapele de pregătire

	
	precompetiţională
	competiţională

	
	începutul
	mijlocul
	sfîrşitul
	mijlocul
	sfîrşitul

	Evaluarea stării funcţionale a organismului
	+
	+
	+
	+
	+

	Evaluarea eforturilor de antrenament
	 
	+
	+
	+
	+

	Evaluarea gradului de toleranţă la eforturile de antrenament
	+
	+
	+
	+
	+

	Evaluarea calităţii proceselor de refacere
	+
	+
	+
	+
	 


Tabelul 3
Sistemul de selectare a candidaţilor în loturile naţionale
	Etapele de selectare
	Timpul desfăşurării
	Factorii determinanţi
	Metodele de cercetare

	În perspectivă
	Anul 1

2009
	Nivelul şi dinamica realizărilor sportive. Vîrsta, stagiul. Calităţile funcţionale, psihomotrice şi psihologice
	Examinarea documentelor sportivului. Observări pedagogice. Anchetarea. ECA.
Analiza rezistenţei la efort. Cercetări psihopedagogice. 

	Curentă
	Anii 2-3

2010-2011
	Nivelul şi dinamica realizărilor  sportive.  Valorificarea eforturilor planificate la antrenament. Pregătirea tehnică. Starea funcţională. Pregătirea psihologică
	Examinarea documentelor sportivului. Observări pedagogice. Controlul şi evidenţa eforturilor valorificate. Testarea pregătirii speciale. ECA,ECE

	Finală
	Anul 4

 2012
	Rezultatele competiţiilor de calificare. Starea funcţională şi psihologică
	Examinarea documentelor, a proceselor-verbale ale competiţiilor. Observări pedagogice. Cercetări psihopedagogice. ECA, ECE


V. Asigurarea financiară şi metodico-ştiinţifică a loturilor naţionale
5.1. Sursele de finanţare
Principalele surse de finanţare sînt bugetul de stat şi bugetele unităţilor administrativ-teritoriale, precum şi mijloacele parvenite de la Comitetul Naţional Olimpic, federaţii, sponsori şi organizaţii sportive internaţionale.
Conform contractelor încheiate cu federaţiile naţionale sportive, Ministerul Tineretului şi Sportului finanţează:
1. alocarea subvenţiilor de stat (burse sportive);

2. întreţinerea sportivilor, antrenorilor, medicilor, masorilor şi altor specialişti din loturile naţionale în timpul cantonamentelor;
3. primele băneşti acordate pentru performanţele sportive în competiţiile oficiale;
4. cheltuielile valutare, inclusiv pentru participare la principalele competiţii internaţionale;
5. asigurarea medicală centralizată;
6. asigurarea metodico-ştiinţifică a procesului de pregătire a sportivilor;
7. procurarea inventarului, utilajului, aparaturii, echipamentului sportiv, medicamentelor şi asigurarea cu susţinătoare de efort şi vitamine;
8. desfăşurarea competiţiilor republicane oficiale;
9. cota-parte în pregătirea rezervelor pentru loturile naţionale ale Republicii Moldova, conform legislaţiei în vigoare.
Se recomandă autorităţilor administraţiei publice locale (direcţiile municipale/raionale de învăţămînt, tineret şi sport), precum şi organizaţiile sportive ale organelor administrative centrale să finanţeze:
- pregătirea membrilor loturilor naţionale şi  ai celor de rezervă la locul de trai;
- cota-parte în finanţarea competiţiilor din Calendarul acţiunilor sportive naţionale şi internaţionale, proporţional cu numărul de participanţi din partea organizaţiilor sportive respective, conform legislaţiei în vigoare.
5.2. Asigurarea tehnico-materială
În condiţiile progresului tehnico-ştiinţific, în majoritatea ramurilor de sport cresc cerinţele faţă de asigurarea cu echipament necesar a sportivilor de performanţă, dotarea şi amenajarea bazelor sportive. Din această cauză asigurarea tehnico-materială a sportului de performanţă devine o sarcină prioritară.
În ciclul olimpic 2009-2012, asigurarea tehnico-materială a loturilor din acest domeniu se va efectua pe două direcţii :
- asigurarea sportivilor  şi antrenorilor cu utilaj specializat modern, inventar sportiv şi alte mijloace individuale necesare pentru pregătire;
- dezvoltarea tehnico-materială continuă, a bazelor sportive, a instituţiilor şi a organizaţiilor implicate în pregătirea  pentru Jocurile Olimpice.
Finanţarea în vederea asigurării tehnico-materiale a loturilor naţionale va fi efectuată din mijloacele prevăzute în bugetul consolidat.
Pentru finanţarea în scopul asigurării tehnico-materiale a loturilor naţionale şi a bazelor sportive, vor fi atrase mijloace prevăzute în aceste scopuri de la bugetul de stat şi bugetele unităţilor administrativ-teritoriale conform legislaţiei în vigoare, surse parvenite de la întreprinderile şi organizaţiile care au în proprietate baze sportive, precum şi  din activităţi publicitare şi de la sponsori.

Prin atragerea mijloacelor financiare, în fiecare caz separat, bazele sportive vor fi asigurate cu toate cele necesare pentru organizarea eficientă a procesului de instruire şi antrenament al sportivilor – candidaţi olimpici.

5.3. Criterii privind includerea în lista sportivilor-candidaţi, pentru participare la Jocurile Olimpice de vară 2012

Fenomenul de cunoaştere în domeniul educaţiei fizice şi sportului creează posibilitatea de a interveni şi de a dirija desfăşurarea acţiunilor menite să ridice nivelul calitativ al performanţelor sportive.

Importanţa şi necesitatea perfecţionării mijloacelor şi metodelor de măsurare şi investigaţie cresc pe măsură ce nivelul performanţelor este mai înalt şi organismul sportivilor este supus la eforturi mai apropiate de limită.

În acest sens, sportivii vor fi selectaţi în loturile naţionale în baza următoarelor criterii:

a) evaluarea performanţelor sportive în competiţiile de anvergură (locul ocupat):

- Jocurile Olimpice – 1- 32 

- Campionatul Mondial 

                       Seniori – 1 – 24

                       Tineret – 1 – 13

- Campionatul European

                       Seniori – 1 – 16

                       Tineret – 1 – 8

- Cupa Mondială – 1 – 20

- Ratingul mondial (tenis, tenis de masă) – 1 – 100

- Universiada Mondială – 1 – 6
- Campionatul Mondial Universitar – 1 – 6
- Turnee de calificare – 1 – 3;

b) probe şi norme de control privind pregătirea fizică specială;

c) probe şi norme de control ale pregătirii tehnico-tactice;

d) probe şi norme de control medico-biologic (examene medicale);

e) diagnosticarea capacităţii de efort fizic a sportivilor în diferite etape de pregătire;

f) probe şi norme de control psihomotrice şi psihologice.

Testările respective se vor efectua în dependenţă de proba sportivă şi de perioadele de pregătire solicitate de antrenorii federali.

Includerea în listă se efectuează în funcţie de rezultatele sportivilor confirmate de procesele-verbale oficiale ale competiţiilor şi în baza rezultatelor investigaţiilor diagnostice obţinute de sportivi.

Modificarea şi completarea listelor sportivilor-candidaţi pentru participare la Jocurile Olimpice din Londra 2012 pot fi efectuate numai de Comisia ministerială, care stabileşte veridicitatea rezultatelor obţinute de sportivi.

5.4. Edificiile sportive care vor asigura pregătirea lotului naţional olimpic:
1. Manejul de atletism (atletism, box)

2. CSPLN (lupte libere, lupte greco-romane, box, judo, haltere)

3. Tirul “Dinamo” (tir, tir cu arcul)

4. Liceul-internat republican cu profil sportiv (lupte libere, lupte greco-romane, haltere, judo)
5. Şcolile sportive specializate de haltere din municipiile Bălţi, Chişinău şi oraşul Cahul (haltere, box)
6. Şcoala sportivă specializată de box din satul Grimăncăuţi, raionul Briceni (box)
7. Bazele de caiac-canoe din oraşele Tiraspol, Bălţi şi Vatra (caiac-canoe, iahting)
8. Bazinele:   Chişinău, USEFS (25m)            - înot
    

          Chişinău, "Dinamo"(25m)         - înot



          Bălţi, ŞSS de înot (25 m)          - înot
9. Liceul-internat cu profil sportiv, or. Comrat      (lupte libere, box)
10. Sala sportivă specializată, or. Comrat               (haltere)
11. Centrul de Medicină Sportivă (CSPLN) - examinarea medicală a membrilor lotului naţional olimpic.
12.Centrul Naţional de Medicină Sportivă "Atletmed" - examinarea medicală a membrilor lotului naţional olimpic.
Conducătorii edificiilor sportive nominalizate  vor purta răspundere de crearea condiţiilor adecvate pentru antrenamente şi competiţii.

